《上黄任道》
宋代·王令

家世无双旧，材资第一良。
山川储地秀，日月合天光。
远色抵千古，洪声压四方。
道如天未丧，子让世谁当。
文斧摩空运，儒工缩手藏。
熔金斥淄石，截玉出端刚。
追复轩羲旧，裨终典诰亡。
夸传争噍噍，问望蔚堂堂。
章甫通期冠，缁裘讵合裳。
计量遗丈引，收取竟寻常。
有渐虽宜贺，论才固在伤。
偶来官簿版，何异任牛羊。
客有装垂橐，时穷道括囊。
贫才完竖褐，义不及妻糠。
剑折终羞屈，兰移不改香。
幸偷容足地，耻学及羹墙。
同日如无善，当年尚取狂。
互乡前事在，北面有先望。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。